Is die einde van die wêreld op hande?Suid-Afrika – soos gesien uit die internasionale ruimtestasie (Foto: ruimtevaarder Tim Peake) Verskeie “profesieë” dat die einde van die wêreld teen die naweek gaan aanbreek, doen tans die rondte. Dit sal deur die wegraping voorafgegaan word. Van die gerugte lui selfs dat Nasa dié verklarings uitgereik het. Die gebeurtenis wat tot die profesie aanleiding gegee het, is wel ongewoon. Daarvolgens het die maan Dinsdagoggend ’n okkultasie met Venus en die helder ster Regulus gevorm, en vanaand kom Mars en Mercurius aan die beurt. Die laaste keer dat die maan drie planete op een dag geokkulteer het, was in 1988. Aan die spits van die profesieë is ’n getallespesialis wat homself as Christen beskryf, David Meade. Die finale uitwissing is Saterdag wanneer die fiktiewe planeet X teen die aarde sal bots. Hy kry sy inspirasie vir wat hy verkondig uit Lukas 21:25–26 (1983-vertaling): “Daar sal tekens wees aan son, maan en sterre. Op aarde sal daar radeloosheid onder die volke wees uit angs vir die gebulder van die see en sy vloedgolwe. Die mense sal beswyk van vrees en spanning oor die dinge wat oor die hele wêreld aan die kom is, want die kragte van die hemelruim sal ontwrig word.” Orkaan Harvey en die onlangse sonsverduistering oor die VSA is vir Meade duidelike voortekens. Verskeie ander variasies doen ook die ronde, soos dat Uranus en Jupiter baie naby aan mekaar gaan beweeg, en boonop in belyning met die aarde, en dat dit rampspoedige gevolge vir die aarde sou hê. Wetenskaplikes stem egter nie saam nie, en nog minder dat Nasa dié waarskuwing sou uitgereik het.